text: Vadehavet er nu verdensnaturarv
  23 juni 2014 kl. 10.10
  UNESCO har udpeget den danske del af Vadehavet som en del af verdensarven. Det eftertragtede kvalitetsstempel kan gøre Vadehavet til en grøn turistmagnet for hele verden.
  Som det første naturområde i Danmark kan Vadehavet nu sammen med Stevns Klint kalde sig en del af verdensarven.
  Dermed rykker den sydvestjyske perle helt op i verdens natur-superliga med verdenskendte destinationer som Grand Canyon og Great Barrier Reef.
  UNESCO har i dag på et møde i Doha, Qatar, besluttet, at den danske del af Vadehavet skal have det eftertragtede kvalitetsstempel som naturområde i verdensklasse.
  - Det er en meget stor dag for Vadehavet og for hele Danmark. Det er første gang, at danske naturområder bliver udnævnt til verdensarv. Kvalitetsstemplet som verdensarv kan gøre Vadehavet til en grøn turistmagnet for hele verden, og sammen med Tyskland og Holland kan vi nu markedsføre Vadehavet som en helt unik naturoplevelse verden over, siger miljøminister Kirsten Brosbøl.
  